- Romu
- ←
- 12
- →

12
Minó E Au Ma Tiyarafenun Íkun Uan Amin Baya Ino
1 * Rom 6:11, 13; 1Pi 2:5Máan tukhein nan ma sireti mumunan nanin banta ano ma Tiyarafenui arunana san ma ovare me iniyaona kayo oe, minó bukhafa vá Tiyarafenun ma íkun uan amiyain an deya vá ameno. Máan ma inteyan beni vanasií esin Tiyarafenu ano moéken amusin inten mino. Tiretí ankan ma máan tinteya mai fura seyan Tiyarafenurá monó tin nono. 2 Tiretí ankan ída vá ma vara ráke avúavá ánain dakhafiyákeya áesin ná Tiyarafenu ano siretíi ineine maman auyení uranti vá puntákein avúavá basá nono. Máan ma urantiyan inte yanasá Tiyarafenu avorá kama ukhan ná ben ma amusin amin avúavá ban ná puntákanti varano van béi inikhen nafi mai afová inono.
Tiyarafenu Ano Ma Setin Ara Ara Yorarí In Amusin Timikhein Baya Ino
3 * 1Ko 12:11; Efe 4:7; Fir 2:3Tiyarafenu ano vei sarisari fói séin aní uren bei yorarí ino sikhái siretin tiamiyá uno. Tiretí ankan ída vá teya setisi sivútivá ano ena kéká esantakhen mino seno. Tiretíi ineine yaídeya afová ure vá tiretíi mumunantá ma Tiyarafenu ano amikhein doran ná puntáde yorano. 4 * 1Ko 12:12, 27Tetisi minó bukhafa ano ída mana yorarí ana é iyan mifo mana mana vukhafa ano veyan ara ara yorarí i é iyan mino. 5 Máan manan é tetí minó ano Karaisini mana mana vukhafa an mi yakhé tiféi ara ara yorarí ó tifanté uno. Karaisin má mana vukhafaí ma ukhantesá ben aya ven aya é dorá tifano.
6 * 1Ko 12:4-11; 1Pi 4:10-11Tiyarafenu ano setin ara ara yoraríin amusin paran timikhen mino. Máan tukhanti ma sakhanampa vaya sin afova éin amikhantiya mai ei mumunantasá Tiyarafenu ano ma siamin nain baya seno. 7 Inká banasi ayain afova ma éin Tiyarafenu ano amikhantiya mai kama ure vá banasi aya ono. Inká arú doraríin afova ma éin Tiyarafenu ano amikhantiya mai kama ure vá afova ameno. 8 Inká ará bá ineine vá ákona uantan afova ma amikhantiya mai yorarisá ono. Inká ona avaríin doran ma amikhantiya mai aúkáke sá avarí ono. Inká Tiyarafenu ano ma yafisin doran ma amikhantiya mai fura yorarisá ono. Inká éin ma ena sarisari in doran ma amikhantiya mai amusin iya vá dorano.
Ena Ma Avábá Uantan Baya Ino
9 Ena nanin banta ma avábá ono van pura se aúkáke sá avábá ono. Namu avúavá oyan amireya funtákein avúava sá pákaan ákona ono. 10 * 1Pi 1:22Tireti ankan Tiyarafenui vanasi vá ara amireya e afá aváeyan ma avábá iyaonai sá ono. Tiretí ankan eyan maman bararasí ure vá ena aví ana vá daní ono. 11 Tiretí ankan ída vá avesara yorarí iyákeya avúavá basá Bafani yorarí ono. 12 * 1Te 5:16-18Mai ma Tiyarafenu ano ma kama uantano van ma iyain nará amusin iya ave ukhe vá bano. Uman ma siretimpin afoká iyantiya mantaan ákona ukhe vá amúkiya vano. 13 * Ibu 13:2Tiyarafenui vanasi ano ma mana yana san ma o afasí intiya mai vetin ná aya ono. Ena varu fáke nanin banta ano ma sireti vaonará ma erintiya mai vetin ná kama ure yafiseno.
14 * Mat 5:44; 1Ko 4:12Mumunan inona van ma vanasi ano ma siretin namu uantantiya ída vá aranan uantiyákeya Tiyarafenu vaípá amúkesin ná betin avábá ino. 15 Amusin ma inain nanin banta vasá manafin amusin ono. Inká arunaná ma varan nain nanin banta vasá tireti manafin arunan ono. 16 * Pro 3:7Tiretí ankan banasi vá manafin ná amun amun iya vano. Tiretí ankan ída vá téimpin mana afova vá uno sire kákan banta an diyákeya fara nanin banta vasá manafin bano.
17 * 1Te 5:15Tiretí ankan ma namu avúavá uantantiya mai ída vá anona evaráne vetin namu uantano. Ída ino. Minó nanin banta ano ma siretin kama ineine uantaren avúavasá ena ena yamú barano. 18 Minó nanin banta vá ma ará manafiní uren ma kusen ban aa vará ákona e yoseno. 19 * Mat 5:39Te sirona kayo oe, siretin ma namu uantantiya anona ída vá evaráne vetin namu uantano van iyákeya Tiyarafenui ayampin ná ampiádano. Mai fara vara seyo, Bafan mano vei vompon dókifin máa sikhen mino.
“Namu uantan ayá ma amin mai senti yoran mino.
Namu ma uantein ayá téi vetin afova amenté uno.” Diu 32:35
20 * Mat 5:44Máan tonté umpo mai ma vompon dóki ano sikheinisá ono.
“Namuro kéká ano ma arafan nan intiya yunan ná betin ameno.
Inká non nan ma intiya non ná dáan ameno.
Tireti ma máan tesin maen betí ma namu avúavá bariyá ein nan ayave inten mino.” Pro 25:21-22
21 Ída vá áesin namu avúavá ano siretin maman bararasí ino. Kama avúavá posá namu avúavá maman bararasí ono.

- Romu
- ←
- 12
- →

*12:1: Rom 6:11, 13; 1Pi 2:5

*12:3: 1Ko 12:11; Efe 4:7; Fir 2:3

*12:4: 1Ko 12:12, 27

*12:6: 1Ko 12:4-11; 1Pi 4:10-11

*12:10: 1Pi 1:22

*12:12: 1Te 5:16-18

*12:13: Ibu 13:2

*12:14: Mat 5:44; 1Ko 4:12

*12:16: Pro 3:7

*12:17: 1Te 5:15

*12:19: Mat 5:39

*12:20: Mat 5:44

© 2010 The Bible Society of Papua New Guinea