- Iburu
- ←
- 13
- →

13
Kípan Baya Ino
1 Ena vá ma ará amin maran in avúava sá para fákaresin bano. 2 * Esé 18:1-8; 19:1-3; Rom 12:13Ena fáke vanta ma aviren mápin mo khaúden kama uantan aváuvá ída vá áun nono. Mai fara vara seyo, fefá ma mai avúavá ma variyá ein kéká ano ída afová inton enisori kayo aya ukharen mino. 3 Karavusifin ma vain kékasará ineine iyáke vá beti ma variyain uman bariya vá inká manáa ano ma ena kéká uman amiyanti mae mai ma variyain uman ná ayaeya varano.
4 * Efe 5:5Ábasuí impin áesin ná puntákanti vá míkanan mano ven oo yaiyin maran iya vá ben nan anunu in maran ono. Ena nanin banta vá ma kiyafo maran en inká ena ana safi avafun nafi ma varen asuse en noin kéká Tiyarafenu ano yaíden kó tiantanten mino.
5 * Yos 1:5Moni san ma anunuin avúava sará periyáke vá mai ma yákeona máa vará kanaí ukhé uno seno. Mai fara vara seyo, Tiyarafenu ano máa sikhen mino,
“Ída uron mi éin me ampiré nentá oré inká
ída uron mi éin táunonté uno.” Diu 31:6, 8
6 Máa sikhein nan mi setí ankan ída feran kasaé máa sen té uno.
“Bafan mano séin tiyain bantan bantí mai van ída feranté uno.
Barará banta ano sen timaniná náisá intéi vae.” Íbo 118:6
Yisas Karaisini Avúavá Ano Fefa Safi Saréa Fi Áa Ena Ena Yamu Safi Mai Manaí Anan Ukhen Banten Mino
7 * 1Ko 4:16Ei yafisin banta kayo ano ma Tiyarafenui vaya sikhá ein nará ovare me ineno. Betin pinté ma kama avúavá erikhein nará iniyáke vá beti ma iyainí e vá Bafantá mumunan ono.
8 Yisas Karaisini avúavá ano fefa safi saréa fi áa ena ena yamu safi mai manaí anan ukhen banten mino. 9 * Rom 14:17Máan tukhanti ída vá áesin ná ara ara kampun afova ma amin mano siretíi ineine máden asuse ino. Tiyarafenui enará ukhein tarisari anon tiretíi monó tin avúavá ákona uanté iyan mifo yunantá ma are ukhein man baya finté ída erikhen mino. Máan tukhan mai ánain ma vákurein kéká ída aya ukharen mino.
10 Monó ánon banta kayo ano ída kanaíen arata yaró ma kaiyain dunan nanten mino. 11 * Riv 16:27Ume ampiantano siren maen monó ánon banta kayoi ánon banta anon tafúna kayoi nare varen mi Moéken ma Kantasí Ukhein Karafarampin ódiyaren mifo mai safúna kayo au varufái ira saman kauriyaren mino. 12 * Yon 19:17Máan tiyaréin mi inká Yisasin má dere vanasi maman kantasí ono siren kákan barui yafu ona akhempá bei nare vanaen mino. 13 * Ibu 12:2Máan tukhein nan mi erí baru akhempá aravuvé mai ma véi ayave vareiní é bará tifano. 14 * Ibu 11:10, 16; 12:22Mai fara vara seyo, ma vara maen mai ída setisi mató baru ifo inarufá ma kákan baru váken ída erikhein nan mi yosiyá tiféuno.
15 * Íbo 50:14, 23Yisasini siyain tasá tetisi monó tin avúavápó ena ena Tiyarafenun íkun uan amiyá beni kakhakhen puntákein bí tian dákó ó tifano. 16 * Fir 4:18Manáa yana san ma o afasí iyain kéká ma kama uren ma e ina yaná ma avarí in avúavá ída vá áun nono. Para vara seyo, mai avúavá anon Tiyarafenun moéken amusin amé iyan mino.
Kípan Baya Ino
17 * 1Te 5:12Tiretíi monó tin avúaváká ma yafíkein ayafa kayo ano ma siamin nainisá oro. Tiretíi aú bukhafa ma maman puntáantan doran mi vetíi yoran bákan inká mai yorarí ma iyáin nain mai vetí anon Tiyarafenun tiaminten mino. Betin oo yaiyesin ná ída arunaná bá doren ná amusin masá dorano. Mai fara vara seyo, ída ma amusin pinté doriyá inti mae ída uron mi siretin aya inten mino.
18 * Apo 24:16; 2Ko 1:12Tetisi ineine kama ukhá inká ena ena yamú kama avúavá ana varano van iniyá umpo Tiyarafenun amúkuan amesin ná tetin tiya ino. 19 Téin nan amúku sintesin ná ainen aaí intirá tiretí ankan baonafá orono.
20-21 * Yer 32:40; Isi 37:26; 1Pi 2:25Máan tukhein nará mai ma kusin amin Tiyarafenu ano ma setisi Bafan Yisasin ma masí pinte orun avían mantein mano vá mai ma veni anunu ánain dakhafono van ma iyaona vá ákona uantano. Béin ma amusin ameren avúavasá Yisas Karaisini ákona finté uaren ná tiretimpin dákó ino. Yisas Karaisi maen sipisipirá dafisin bantan báken bei nare vanaren auyen kasen ban man bayan ákonte ukhen mifo ena ena vá béin aví daní iyáke vá kákan bí ameno. Pura ino.
22 Mumunan tiyofi sifá tiváeyan noe, ma ma asíka vompon ma uvaman ameruna finte vá kama e inire afová ono.
23 Tetí ankan tifá tiváe Timotin inka karavusi fintena útúantan bain ainen ma erintí maé avíaré tiretin o onano van oronté uno.
24 Tiretí ankani yafisin kéká bá mumunan nanin banta kayo vasá tenti ará kusin baya siameno. Itarí ma vain monó nanin banta ano ará kusin baya siádan tiretí ankan baonafá oren mino.
25 Tiyarafenui sarisari ano vá tiretin má bano.

- Iburu
- ←
- 13
- →

*13:2: Esé 18:1-8; 19:1-3; Rom 12:13

*13:4: Efe 5:5

*13:5: Yos 1:5

*13:7: 1Ko 4:16

*13:9: Rom 14:17

*13:11: Riv 16:27

*13:12: Yon 19:17

*13:13: Ibu 12:2

*13:14: Ibu 11:10, 16; 12:22

*13:15: Íbo 50:14, 23

*13:16: Fir 4:18

*13:17: 1Te 5:12

*13:18: Apo 24:16; 2Ko 1:12

*13:20-21: Yer 32:40; Isi 37:26; 1Pi 2:25

© 2010 The Bible Society of Papua New Guinea